Дыягнастычнае заданне па тэме “Адасобленныя члены сказа”
1. Вызначыць стыль і тып тэксту.
2. Выпісаць адасобленыя члены сказа, указаўшы ў дужках галоўныя словы.
Месцамі на самую дарогу павытыркаўся цёмна-зялёны чарнічнік, ветліва прапаноўваючы прахожаму свае буйныя чорна-сінія ягады. Далікатна кратае за вопратку калючая ажына. Быццам яна хоча, каб і яе, калючую, заўважыў, не прайшоў міма.
Часта лясную дарогу перасякаюць бойкія сцежкі вялікіх рыжых мурашак. Пад дрэвамі і каля сухіх пнёў сустракаюцца і самі мурашнікі — высокія, нікім не парушаныя. Над дарогай паважна лётаюць і сцішана сядзяць, адпачываюць на высокіх кветках розныя матылькі і стракозы. Паветра чыстае, мяккае, густа настоенае на духмяным паху сушаных суніц і чабору.
[bookmark: _GoBack]Стомленая гадамі лясная дарога, па ўсяму было бачна, адпачыла. Цяпер яе не мялі цяжкімі коламі, не разбівалі, не душылі ядавітымі і выхлапнымі газамі, не нявечылі нядбайнай рукою, ні тэхнікай. Былыя раны на ствалах дрэў, што стаялі пры дарозе і былі паабдзіраны і пааббіваны бартамі грузавікоў, пазарасталі. Загусцелі цёмнай здаровай зелянінай некалі паабшарпаныя і паабламаныя кусты.
I што ні крок, то новыя радасці.
Вось каля самай дарогі ў густым маладым дубку вывадак вялікіх сініц бесклапотна цынькае. А там, далей, залацістая івалга ў зялёных бярозах мілагучна пасвіствае. Дзесьці ў зарасніку сытна дрозд чокае, малінаўка здзіўлена пытаецца, хто я такі, адкуль і чаго ўзяўся тут.
Нечакана сэрца ад радасці ажно ўздрыгнула. Злева, на верасовым лабячку, пад хвойкамі, заўважаю цэлую высыпку баравікоў.
Падыходжу бліжэй і міжволі ўсміхаюся сам сабе. На гэты раз старая знаёмая дабрадушна пажартавала з мяне, грыбніка. Баравік быў толькі адзін, і той стараваты. Астатнія ж — валуі. Дзевяць штук налічыў вакол баравіка-палкоўніка. Я палюбаваўся гэтай лясной раццю і спакваля далей пакрочыў.
